**IASB Update March 2019**

**Информационен бюлетин на Съвета по международни счетоводни стандарти (IASB) – март 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee.

Съветът проведе заседания от 12 март 2019 г., вторник, до 14 март 2019 г., четвъртък, в офисите на Фондация МСФО в Лондон.

Темите, по реда на обсъждането им, включваха:

* [Класифициране на пасивите като текущи или нетекущи (Изменение на МСС 1)](https://www.ifrs.org/news-and-events/updates/iasb-updates/march-2019/#1)
* [МСП, които са дъщерни предприятия](https://www.ifrs.org/news-and-events/updates/iasb-updates/march-2019/#2)
* [Преглед и актуализация на стандарта за МСП](https://www.ifrs.org/news-and-events/updates/iasb-updates/march-2019/#3)
* [Финансови инструменти с характеристики на собствен капитал](https://www.ifrs.org/news-and-events/updates/iasb-updates/march-2019/#4)
* [Бизнес комбинации под общ контрол](https://www.ifrs.org/news-and-events/updates/iasb-updates/march-2019/#5)
* [Добивни дейности](https://www.ifrs.org/news-and-events/updates/iasb-updates/march-2019/#6)
* [Основни финансови отчети](https://www.ifrs.org/news-and-events/updates/iasb-updates/march-2019/#7)
* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/march-2019/#8)
* [Инициатива за оповестяване](https://www.ifrs.org/news-and-events/updates/iasb-updates/march-2019/#9)
* [Реформата във връзка с референтните лихвени проценти [и нейният ефект върху финансовото отчитане](https://www.ifrs.org/news-and-events/updates/iasb-updates/february-2019/#5)](https://www.ifrs.org/news-and-events/updates/iasb-updates/march-2019/#10)

**Допълнителна информация**

Бъдещи заседания на Съвета:

* 8–12 април 2019 г.
* 13–17 май 2019 г.
* 17–19 юни 2019 г.

**Класифициране на пасивите като текущи или нетекущи (Документ по програмата 29)**

На 12 март 2019 г. Съветът проведе заседание, за да продължи с обсъжданията си на коментарите във връзка с Проекта за обсъждане *Класифициране на пасиви*, който предлага изменения в параграфи 69–76 от МСС 1 *Представяне на финансови отчети*.

**Пасиви с характеристики на уреждане със собствен капитал (Документ по програмата 29A)**

Съветът реши в порядък на работна хипотеза да поясни изискванията в МСС 1 за класифициране на пасиви с характеристики на уреждане със собствен капитал, като:

1. поясни обстоятелствата, при които задължение за прехвърляне на инструменти на собствения капитал на предприятието оказва влияние върху класифицирането на пасив;
2. поясни, че съществуващите и предложените препратки към капиталови инструменти се отнасят до инструментите на собствения капитал на предприятието.
3. хармонизира терминологията—препращайки към „прехвърляне към контрагента” (а не „емитиране”) на инструментите на собствения капитал на предприятието. Терминът „прехвърляне” ще се отнася до всеки начин за доставка на инструментите на собствения капитал на предприятието на контрагента, включително емитирането на нови инструменти.

Всичките четиринадесет членове на Съвета изразиха съгласие с това решение.

Съветът поиска от екипа да осъществи целеви консултации, с цел получаване на по-добро разбиране за практическия ефект от тези пояснения.

**Кредитни условия, тествани след края на отчетния период (Документ по програмата 29Б)**

На предишното си заседание Съветът реши в порядък на работна хипотеза да поясни в МСС 1, че при оценяване правото на предприятието да отсрочи уреждането на даден пасив, спазването на условия в споразумение за кредитиране следва да бъде оценявано към отчетната дата дори ако кредитодателят няма да тества изпълнението на изискванията от страна на предприятието преди настъпването на по-късна дата.

На това свое заседание Съветът реши в порядък на работна хипотеза да не добавя допълнителни насоки относно това как да се тества спазването на условия, обвързани с финансовите резултати от дейността на предприятието.

Десет от четиринадесетте членове на Съвета изразиха съгласие, а четирима – несъгласие с това решение.

***Следващи етапи***

Съветът ще обсъди механизми за преход и ще извърши преглед на регламентираната процедура във връзка с този проект.

**МСП, които са дъщерни предприятия (Документ по програмата 31)**

На 12 март 2019 г. Съветът проведе заседание, за да бъде запознат с актуална информация относно изследователския си проект, посветен на МСП, които са дъщерни предприятия. Този проект, който преди това беше в процес на изчакване в поредицата изследователски проекти, сега става активен.

От Съвета не бе поискано да взема каквито и да е решения.

***Следващ етап***

Екипът ще осъществи мероприятия от работата със заинтересованите страни.

**Всеобхватен преглед 2019 г. на стандарта *МСФО за МСП* (Документ по програмата 30)**

На 12 март 2019 г. Съветът проведе заседание, за да обсъди всеобхватния преглед за 2019 г. на стандарта *МСФО за МСП*.

Съветът обсъди:

1. дали стандартът *МСФО за МСП* следва да бъде приведен в съответствие с пълните МСФО стандарти;
2. принципите, които да бъдат прилагани, когато се преценява дали и как стандартът *МСФО за МСП* следва да бъде актуализиран с оглед вземане под внимание на новите и изменени МСФО стандарти; и
3. дали „Искането за предоставяне на информация” следва да препоръча хармонизиране на Раздел 2 „Концепции и всеобхватни принципи” на стандарта *МСФО за МСП* с издадената през 2018 г. *Концептуална рамка за финансово отчитане*.

Съветът не взе никакви решения.

***Следващи етапи***

Съветът даде указания на екипа да изготви доклад, демонстриращ как принципите биха били приложени, когато се преценява дали и как стандартът *МСФО за МСП* следва да бъде актуализиран с оглед вземане под внимание на новите и изменени МСФО стандарти.

**Финансови инструменти с характеристики на собствен капитал (Документ по програмата 5)**

На 13 март 2019 г. Съветът проведе заседание, за да обсъди теми, възникващи в резултат на обратната информация във връзка с Документа за обсъждане *Финансови инструменти с характеристики на собствен капитал* посредством писма с коментари и мероприятия от работата със заинтересованите страни*.*

От Съвета не бе поискано да взема каквито и да е решения.

***Следващи етапи***

На бъдещи свои заседания Съветът ще бъде запознат с подробен анализ на писмата с коментари във връзка с Документа за обсъждане.

**Бизнес комбинации под общ контрол (Документ по програмата 23)**

На 13 март 2019 г. Съветът проведе заседание, за да обсъди изследователския проект, посветен на бизнес комбинациите под общ контрол.

Съветът обсъди информационните потребности на различни видове основни потребители на финансовите отчети на предприятието и как тези информационни потребности се вземат под внимание при разработването на алтернативи за оценяване по отношение на попадащите в обхвата на проекта сделки и операции.

Съветът обсъди също така и дали би могъл да бъде приложен подход на предшественика по отношение на сделки между изцяло притежавани предприятия, в частност, по отношение на сделки, които засягат заемодатели и други кредитори на получаващото предприятие или засягат потенциални инвеститори в собствен капитал.

От Съвета не бе поискано да взема каквито и да е решения.

***Следващ етап***

Съветът очаква да продължи с обсъжданията относно методите за счетоводно отчитане по отношение на сделки, попадащи в обхвата на проекта, на бъдещи свои заседания.

**Добивни дейности (Документ по програмата 19)**

На 13 март 2019 г. Съветът проведе заседание, за да обсъди обратната информация от националните органи за изготвяне и въвеждане на стандарти относно промени в добивните отрасли след публикуването на издадения през 2010 г. Документ за обсъждане *Добивни дейности*. От Съвета не бе поискано да взема каквито и да е решения.

***Следващи етапи***

Преди да вземе решение относно обхвата и посоката на този изследователски проект Съветът планира да проведе образователни сесии и допълнително да развие своето разбиране за добивните дейности и констатациите от Документа за обсъждане от 2010 г.

**Основни финансови отчети (Документ по програмата 21)**

На 13 март 2019 г. Съветът проведе заседание, за да обсъди:

1. дали да добави към задължителните позиции на отделен ред в основните финансови отчети; и
2. дефиницията, както и насоките и изискванията за оповестяване, по отношение на необичайните позиции.

***Допълнителни предложения относно задължителните позиции на отделен ред в основните финансови отчети* (Документ по програмата 21A)**

Съветът реши в порядък на работна хипотеза:

1. да изисква предприятията да представят в отчета за финансовото състояние:
	1. репутация;
	2. инвестиции в „неразделно свързани“ асоциирани и съвместни предприятия, отчитани счетоводно с помощта на метода на собствения капитал; и
	3. инвестиции в асоциирани и съвместни предприятия, които не са „неразделно свързани“, отчитани счетоводно с помощта на метода на собствения капитал.

Тринадесет от четиринадесетте членове на Съвета изразиха съгласие, а един - несъгласие с това решение.

(б) да не добавя амортизация и разходи за научноизследователска и развойна дейност към списъка с позиции на отделни редове в параграф 82 на МСС 1, които се изисква да бъдат представени в отчета или отчетите за финансовите резултати от дейността. Дванадесет от четиринадесетте членове на Съвета изразиха съгласие, а двама - несъгласие с това решение.

***Необичайни позиции* (Документ по програмата 21Б)**

Съветът реши в порядък на работна хипотеза:

1. да дефинира необичайните позиции в съответствие със следното определение:

*„Необичайни позиции са приходи или разходи с ограничена прогнозна значимост, тъй като е разумно да се очаква, че сходни позиции няма да възникнат в течение на няколко годишни отчети периода”.*

*„Сходни позиции са приходи или разходи, които са сходни като вид и сума”.*

Тринадесет от четиринадесетте членове на Съвета изразиха съгласие, а един - несъгласие с това решение.

(б) да посочи, че печалби или загуби, произтичащи от повторното оценяване на позиции, които се изисква да бъдат оценявани по текуща стойност (включително справедлива стойност), по принцип не следва да бъдат класифицирани като необичайни позиции.

Единадесет от четиринадесетте членове на Съвета изразиха съгласие, а трима - несъгласие с това решение.

(в) да изисква предприятията да отнасят необичайните разходи към категории разходи по тяхната същност, независимо от метода за анализиране на разходите в отчета или отчетите за финансовите резултати от дейността. Тринадесет от четиринадесетте членове на Съвета изразиха съгласие, а един – несъгласие с това решение.

(г) да изисква предприятията да предоставят текстово описание на сделки или други събития, които пораждат необичайни позиции. Тринадесет от четиринадесетте членове на Съвета изразиха съгласие, а един - несъгласие с това решение.

(д) да не изисква предприятията да предоставят информация относно приходи или разходи, свързани с необичайни приходи или разходи (освен ако самите тези приходи или разходи не отговарят на дефиницията за необичайни позиции). Тринадесет от четиринадесетте членове на Съвета изразиха съгласие, а един - несъгласие с това решение.

Съветът реши в порядък на работна хипотеза да не предоставя насоки, посочващи, че:

1. предоставяната за необичайните позиции информация следва да бъде неутрална, отбелязвайки, че се очаква информацията във финансовите отчети да е неутрална; и
2. предприятията биха могли да вземат под внимание възникнали в минали периоди сходни позиции, за да оценят дали е разумно да се очаква, че сходни позиции ще възникнат в бъдеще.

Осем от четиринадесетте членове на Съвета изразиха съгласие, а шестима - несъгласие с това решение.

***Следващи етапи***

Съветът ще продължи да осъжда темите, попадащи в обхвата на проекта, на бъдещи свои заседания.

**Изменение на МСФО 17 *Застрахователни договори* (Документ по програмата 2)**

На 14 март 2019 г. Съветът проведе заседание, за да разгледа възможни изменения в МСФО 17 *Застрахователни договори,* отнасящи се до следните теми:

* ниво на агрегиране—Документи по програмата 2A, 2Б и 2В;
* кредитни карти, които предоставят застрахователно покритие—Документ по програмата 2Г;
* изисквания при преход—опция за смекчаване на риска—Документ по програмата 2Д;
* изисквания при преход —кредити, които прехвърлят съществен застрахователен риск—Документ по програмата 2Е;
* изменения на изискванията за оповестяване, произтичащи от неокончателните решения на Съвета към настоящия момент —Документ по програмата 2Ж; и
* други последствия за изискванията за оповестяване и изискванията при преход—Документ по програмата 2 „З”.

***Ниво на агрегиране* (Документ по програмата 2A–2В)**

Съветът реши в порядък на работна хипотеза да запази без промяна изискванията в МСФО 17 относно нивото на агрегиране.

Всичките четиринадесет членове на Съвета изразиха съгласие с това решение.

***Кредитни карти, които предоставят застрахователно покритие* (Документ по програмата 2Г)**

Съветът реши в порядък на работна хипотеза да измени МСФО 17, така че да изключи от неговия обхват договорите за кредитни карти, които предоставят застрахователно покритие, по отношение на което предприятието не отразява оценката на застрахователния риск, свързан с отделния клиент, при определяне цената на договора с този клиент.

Всичките четиринадесет членове на Съвета изразиха съгласие с това решение.

***Изисквания при преход—опция за смекчаване на риска* (Документ по програмата 2Д)**

Съветът реши в порядък на работна хипотеза да измени изискванията на МСФО 17, за да:

1. позволи на предприятието да прилага опцията за смекчаване на риска от датата на преминаване към МСФО 17, при условие, че предприятието определи своите взаимоотношения за смекчаване на риска, за да приложи опцията за смекчаване на риска, не по-късно от датата на преминаване към МСФО 17; и
2. позволи на предприятие, което може да прилага МСФО 17 ретроспективно по отношение на група застрахователни договори с характеристики на пряко участие в разпределението на печалбата, да използва подхода по справедлива стойност при преминаване по отношение на групата, ако и само ако предприятието:
	1. избере да прилага опцията за смекчаване на риска по отношение на групата от датата на преминаване; и
	2. е използвало деривативи или договори за презастраховане, държани с цел смекчаване на финансовия риск, произтичащ от групата, преди датата на преминаване.

Всичките четиринадесет членове на Съвета изразиха съгласие с това решение.

***Изисквания при преход — кредити, които прехвърлят съществен застрахователен риск* (Документ по програмата 2Е)**

Съветът реши в порядък на работна хипотеза да запази:

1. изискванията при преход в МСФО 17 по отношение на кредити, които прехвърлят съществен застрахователен риск, в случай че предприятието избере да прилага изискванията в МСФО 17 спрямо портфейл от такива кредити; и
2. изискванията при преход в МСФО 9 *Финансови инструменти* по отношение на кредити, които прехвърлят съществен застрахователен риск, в случай че предприятието:
	1. избере да прилага изискванията в МСФО 9 спрямо портфейл от такива кредити; и
	2. прилага първоначално МСФО 17 и МСФО 9 към един и същ момент.

Съветът реши в порядък на работна хипотеза да измени изискванията при преход в МСФО 9 по отношение на кредити, които прехвърлят съществен застрахователен риск, в случай че предприятието:

1. избере да прилага изискванията в МСФО 9 спрямо портфейл от такива кредити; и
2. е прилагало МСФО 9 преди първоначално да приложи МСФО 17

При такива обстоятелства, Съветът реши в порядък на работна хипотеза да измени изискванията при преход в МСФО 9:

1. да изисква предприятието да прилага изискванията при преход в МСФО 9, които са необходими за прилагането на предложените изменения.
2. да разреши на предприятието да определи отново, и да изисква предприятието да отмени свои предходни определения, на финансов пасив съгласно опцията за справедлива стойност на датата, на която предприятието за първи път прилага предложените изменения, до степента, в която се създава ново счетоводно несъответствие или предходно счетоводно несъответствие вече не съществува, в резултат на прилагането на предложените изменения.
3. да не изисква предприятието да преизчислява предходни периоди, за да отрази прилагането на предложените изменения, но да разрешава на предприятието да преизчислява предходни периоди при определени условия.
4. да освободи предприятието от представянето на количествената информация, изисквана от параграф 28(д) на МСС 8 *Счетоводна политика, промени в счетоводните приблизителни оценки и грешки*.
5. да изисква предприятието да оповестява специфична информация в допълнение към оповестяванията, които биха се изисквали от друг МСФО стандарт. Изискваната специфична информация е:
	1. предходната класификация, включително категорията на оценяване, когато това е приложимо, и балансовата стойност на кредитите непосредствено преди прилагане на предложените изменения;
	2. новата категория на оценяване и балансовата стойност на кредитите, определени в съответствие с МСФО 9 след прилагането на предложените изменения;
	3. балансовата стойност на финансови пасиви към датата на първоначално прилагане на предложените изменения в отчета за финансовото състояние, които преди това са били определени като оценявани по справедлива стойност през печалбата или загубата (ССПЗ), но в резултата на предложените изменения вече не се определят като такива; и
	4. причините за определяне или отменяне на определянето на финансови пасиви като оценявани по ССПЗ.

Всичките четиринадесет членове на Съвета изразиха съгласие с това решение.

***Изменения на изискванията за оповестяване, произтичащи от неокончателните решения на Съвета към настоящия момент*(Документ по програмата 2Ж)**

Съветът реши в порядък на работна хипотеза да измени изискванията за оповестяване в МСФО 17, за да отрази предложените изменения, отнасящи се до:

1. маржа на договорената услуга, признат в печалбата или загубата на базата на единици покритие, определени като се взема предвид както застрахователното покритие, така и услугите, свързани с инвестиции или услугите по възвръщаемост на инвестициите, ако има такива, като изиска:
	1. количествено оповестяване, в подходящи времеви диапазони, на очакваното признаване в печалбата или загубата на маржа на договорената услуга, оставащ към края на отчетния период—т.е., отстранявайки възможността за избор в параграф 109 на МСФО 17 да се предостави само качествена информация.
	2. конкретно оповестяване на подхода за оценяване на относителното тегло на ползите, предоставени от застрахователното покритие и, като част от изискванията за оповестяване в параграф 117 на МСФО 17.
2. паричните потоци при придобиване на застраховане, които все още не са включени в оценката на признати групи застрахователни договори, като изиска:
	1. равнение на актива, създаден от тези парични потоци към началото и края на отчетния период и промените в него, по-конкретно признаване на загуба от обезценка или възстановявания. Агрегирането на информацията, предоставена в това равнение, следва да е в съответствие с агрегирането, което предприятието използва, когато прилага параграф 98 от МСФО 17 по отношение на с ответните застрахователни договори.
	2. количествено оповестяване, в подходящи времеви диапазони, на очаквания момент на включване на тези парични потоци при придобиване в оценката на съответната група застрахователни договори.

Всичките четиринадесет членове на Съвета изразиха съгласие с това решение.

***Последствия за изискванията за оповестяване и изискванията при преход* (Документ по програмата 2 „З”)**

Съветът реши в порядък на работна хипотеза да запази без изменение всички изисквания за оповестяване и изисквания при преход в МСФО 17, освен описаното в неокончателните решения във връзка с Документи по програмата 2Д, 2Е и 2Ж.

Всичките четиринадесет членове на Съвета изразиха съгласие с това решение.

***Следващи етапи***

На заседанието си през април 2019 г. Съветът планира да разгледа като цяло пакета от изменения, решени в порядък на работна хипотеза от Съвета. На това заседание Съветът ще прецени дали:

1. като цяло, ползите от измененията надвишават разходите; и
2. като цяло, измененията не нарушават неправомерно процеса по въвеждане и прилагане.

На същото заседание екипът очаква да поиска разрешение от Съвета да пристъпи към процедурата по гласуване на предложените изменения в МСФО 17.

**Инициатива за оповестяване—Счетоводни политики (Документ по програмата 11)**

На 14 март 2019 г. Съветът проведе заседание, за да продължи с разискванията относно оповестяванията на счетоводните политики.

***Примери* (Документ по програмата 11A)**

Съветът реши в порядък на работна хипотеза да използва два примера, за да демонстрира как предприятието следва да прилага процеса от четири стъпки по отношение на нивото на същественост, представен в изложението за практика във връзка с нивото за същественост по отношение на оповестяванията относно счетоводните политики.

Съветът реши също така в порядък на работна хипотеза, че примерите следва:

1. да подчертават необходимостта от фокусиране върху информация, която да е полезна за потребителите на финансовите отчети; и
2. демонстрират как прилагането на процеса от четири стъпки по отношение на нивото на същественост може да отговори на:
	1. използването на шаблонна или прекалено обща информация в оповестяванията относно счетоводните политики, които са съществени за финансовия отчет; и
	2. оповестявания относно счетоводните политики, съдържащи само информация, която повтаря изискванията на МСФО стандартите.

Тринадесет от четиринадесетте членове на Съвета изразиха съгласие, а един - несъгласие с тези решения.

***Следващи етапи***

На бъдещо заседание Съветът ще обсъди стъпките от регламентираната процедура.

**Реформата във връзка с референтните лихвени проценти и нейният ефект върху финансовото отчитане (Документ по програмата 14)**

На 14 март 2019 г. Съветът проведе заседание, за да обсъди:

* дали предприятието следва да има право на избор да прилага облекчението, изложено по време на заседанието на Съвета през февруари 2019 г. и кога предприятието следва да преустанови прилагането на това облекчение—Документ по програмата 14; и
* стъпките от регламентираната процедура – Документ по програмата 14A.

***Доброволно прилагане и край на облекчението* (Документ по програмата 14)**

Съветът реши в порядък на работна хипотеза, че:

1. прилагането на облекчението, когато това е приложимо, следва да бъде задължително.
2. предприятията следва да преустановят прилагането на облекчението при настъпване на по-ранното от следните:
	1. несигурността относно времето и сумата на произтичащите в резултат парични потоци вече не е налице; и
	2. хеджиращото взаимоотношение приключва.
3. преустановяване на облекчението, преди приключване на хеджиращото взаимоотношение, не е приложимо за отделно разграничимите компоненти на риск.

Всичките четиринадесет членове на Съвета изразиха съгласие с тези решения.

***Стъпки от регламентираната процедура* (Документ по програмата 14A)**

Съветът реши в порядък на работна хипотеза, че периодът за предоставяне на коментари във връзка с предложените изменения в МСФО 9 *Финансови инструменти* и МСС 39 *Финансови инструменти: признаване и оценяване* следва да бъде 45 дни. Всичките четиринадесет членове на Съвета изразиха съгласие с това решение.

Всички членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и че Съветът е осъществил достатъчно консултации и е извършил достатъчно анализи, за да се пристъпи към процедурата по гласуване на Проекта за обсъждане.

Нито един от членовете на Съвета не даде индикации, че възнамерява да изрази несъгласие с предложените изменения в МСФО 9 и МСС 39.

***Следващ етап***

Съветът планира да издаде проект за обсъждане през второто тримесечие на 2019 г.